遊龍瑞宮
作者：樓鑰
朝代：宋

paragraphs: 隔山望危石，老面凜如鐵。
路回兩屏開，見此高嵽嵲。
偉哉名公卿，峩冠會朝列。
又如鼓迅霆，玄雲助擊烈。
癡陰不作雨，空翠襲冰雪。
野水不知源，遶徑幾萬折。
子長真愛奇，萬里探禹穴。
我家甬水東，扁舟輕入越。
竊此半日閑，到處輒清絕。
傳聞古洞天，瓊臺照金闕。
神僊杳難問，一笑山石裂。
相逢客路中，翻手數年別。
勝地更躋攀，莫厭屐齒折。